b'\n_START_ARTICLE_\nSt\xc3\xa5ende Kalkun\n_START_PARAGRAPH_\nSt\xc3\xa5ende Kalkun (engelsk: Standing Turkey; f\xc3\xb8dsels- og d\xc3\xb8ds\xc3\xa5r ukendt) ogs\xc3\xa5 kendt som Kanakatuko var cherokeserstammens fjerde officielle overh\xc3\xb8vding. Han afl\xc3\xb8ste sin onkel, Old Hop efter dennes d\xc3\xb8d i 1760. Cherokeserne anvendte p\xc3\xa5 det tidspunkt et matrilineart system, hvor et barns n\xc3\xa6rmeste mandlige sl\xc3\xa6gtning, var moderens bror, mens en far slet ikke blev anset for at v\xc3\xa6re besl\xc3\xa6gtet med sine egne b\xc3\xb8rn._NEWLINE_St\xc3\xa5ende Kalkun var som sin onkel pro-fransk, og dette forhold bet\xc3\xb8d, at han f\xc3\xb8rte stammen i krig mod de engelske kolonister i South Carolina og Virginia efter at disse havde dr\xc3\xa6bt en r\xc3\xa6kke h\xc3\xb8vdinge, som blev holdt som gidsler i Fort Prince George i South Carolina. Hans periode som overh\xc3\xb8vding blev imidlertid kort, da han allerede i 1761 blev afsat til fordel for sin f\xc3\xa6tter, Attacullaculla, der i mods\xc3\xa6tning til St\xc3\xa5ende Kalkun, var engelskvenlig. _NEWLINE_Efter at v\xc3\xa6re blevet afsat var St\xc3\xa5ende Kalkun \xc3\xa9n af de tre cherokeserledere, som fulgte med kartografen Henry Timberlake til England i 1762 og han vendte tilbage til Amerika i 1763. De to \xc3\xb8vrige var Ostenaco og Pidegon._NEWLINE_I 1782 var han leder af en gruppe cherokesere, som sluttede sig til repr\xc3\xa6sentanter for Lenape, Shawnee og Chickasaw stammerne under en diplomatisk mission til det spanske fort ved Saint Louis, Missouri. P\xc3\xa5 dette tidspunkt var stammerne i krig med amerikanske nybyggere i Ohio dalen, og ville gerne skaffe sig v\xc3\xa5ben og anden assistance fra spanierne, der ogs\xc3\xa5 var USA\xe2\x80\x99s fjende. Bes\xc3\xb8get endte med at den gruppe cherokesere, som St\xc3\xa5ende Kalkun var anf\xc3\xb8rer for s\xc3\xb8gte om, og fik tilladelse til at sl\xc3\xa5 sig ned i Spansk Louisiana i omr\xc3\xa5det omkring White River, Indiana.'